ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3396/97 υποβολή: Fernando Fernαndez Martνn (PPE) προς την Επιτροπή (23 Οκτωβρίου 1997)

Θέμα: Η επίδραση των δασικών πυρκαγιών της Σουμάτρας και του Βόρνεο στην αλλαγή του κλίματος

Η έκρηξη του ηφαιστείου Pinatubo στις Φιλιππίνες, το 1991, δεν επηρέασε μόνο την ατμόσφαιρα της περιοχής, αλλά προκάλεσε ελαφρά πτώση της θερμοκρασίας σε ολόκληρο τον πλανήτη. Σήμερα, στην ίδια αυτή περιοχή (Σουμάτρα και Βόρνεο) εκδηλώνονται μεγάλες δασικές πυρκαγιές.

Έχει αναπτύξει η Επιτροπή κάποια πρωτοβουλία για να εκτιμήσει τις επιπτώσεις των πυρκαγιών αυτών στις κλιματικές αλλαγές, λαμβάνοντας υπόψη ότι οι αρνητικές τους επιπτώσεις προστίθενται σε εκείνες της προαναφερθείσας ηφαιστειακής έκρηξης;

Απάντηση του κ. Marin εξ ονόματος της Επιτροπής (19 Νοεμβρίου 1997)

Η Επιτροπή και τα κράτη μέλη συγκρότησαν στην Τζακάρτα μία κοινή ομάδα της Ευρωπαϊκής Ένωσης για την αντιμετώπιση πυρκαγιών (EUFREG), με αφορμή την κατάσταση έκτακτης ανάγκης που προκλήθηκε από τις μεγάλες δασικές πυρκαγιές στην Ινδονησία, οι οποίες προσέβαλαν περίπου 1 εκατομμύριο εκτάρια.

Η EUFREG περνάει τώρα στο δεύτερο στάδιο δράσης που συνίσταται στην εκτίμηση της έκτασης, του είδους, των κατηγοριών και της χρήσης των γαιών που κάηκαν στις φετινές πυρκαγιές, κυρίως αναλύοντας τα στοιχεία που λαμβάνονται με τηλανίχνευση. Επίσης θα καταρτίσει τους όρους εντολής της διερευνητικής αποστολής των φετινών δασικών πυρκαγιών, με σκοπό να παράσχει βοήθεια στην κυβέρνηση της Ινδονησίας ώστε να εφαρμόσει βελτιωμένες πολιτικές και πρακτικές για την αποφυγή ή τουλάχιστον την ελαχιστοποίηση των πιθανοτήτων επανάληψης της φετινής καταστροφής.

Η Επιτροπή θα συνεχίσει να συντονίζεται με την κυβέρνηση της Ινδονησίας και προτίθεται να παράσχει βοήθεια για την κατάρτιση μελέτης μεγάλης κλίμακας σχετικά με τα μέσα και τις μακροπρόθεσμες επιπτώσεις των δασικών πυρκαγιών στο περιβάλλον και το κλίμα της περιοχής και της υφηλίου.

Η κυβέρνηση της Ινδονησίας οργάνωσε ήδη ένα διεθνές επιστημονικό και τεχνολογικό συνέδριο για την εκτίμηση των μεταβολών του παγκόσμιου περιβάλλοντος και τις επιπτώσεις στη θαλάσσια ζωή της Ινδονησίας, στην Τζακάρτα από τις 10 έως τις 12 Νοεμβρίου 1997, με την ενεργή συμμετοχή της Επιτροπής.
ΓΡΑΠΤΗ ΕΡΩΤΗΣΗ P-3559/97 υποβολή: Edouard des Places (I-EDN) προς την Επιτροπή (4 Νοεμβρίου 1997)

Θέμα: Δημοσιότητα για τις ενισχύσεις που χορηγεί η Ευρωπαϊκή Ένωση ΕΓΤΠΕ-Τμήμα Προσανατολισμού

Η Ευρωπαϊκή Ένωση χορηγεί σε πολλά γεωργικά και αγροτικά σχέδια ενισχύσεις στα πλαίσια του ΕΓΤΠΕ-Τμήμα Προσανατολισμού και ιδιαίτερα στα πλαίσια της διαρθρωτικής πολιτικής.

Οι κύριοι των έργων αναλαμβάνουν συστηματικά να μεριμνήσουν για τη δημοσιότητα των χορηγουμένων ευρωπαϊκών ενισχύσεων, συχνά όμως αγνοούν την πραγματική φύση της δέσμευσης που έχουν αναλάβει.

Θα μπορούσε η Επιτροπή να διευκρινίσει την φύση των υποχρεώσεων δημοσιότητας, την διάρκεια της δέσμευσης που αναλαμβάνουν οι κύριοι των έργων και τα επίπεδα χρηματοδότησης του ΕΓΤΠΕ-Τμήμα Εγγυήσεων που προβλέπονται από την ρύθμιση αυτή;

Απάντηση του κ. Fischler εξ ονόματος της Επιτροπής (19 Νοεμβρίου 1997)

Η υποχρέωση δημοσιότητας όσον αφορά τα διαρθρωτικά ταμεία, συμπεριλαμβανομένου του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) - τμήμα προσανατολισμού, απορρέει από το άρθρο 32 του κανονισμού συντονισμού των διαρθρωτικών ταμείων (ΕΟΚ) αριθ. 2082/93 του Συμβουλίου της 20ής Ιουλίου 1993 για την τροποποίηση του κανονισμού (ΕΟΚ) αριθ. 4253/88 για τις διατάξεις εφαρμογής του κανονισμού (ΕΟΚ) αριθ. 2052/88 όσον αφορά τον συντονισμό των παρεμβάσεων των διαφόρων διαρθρωτικών ταμείων μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των λοιπών υφισταμένων χρηματοδοτικών οργάνων ((ΕΕ L 193 της 31.7.1993. )).

Η Επιτροπή με την απόφασή της 94/342/ΕΚ της 31ης Μαΐου 1994 σχετικά με τα μέτρα πληροφόρησης και δημοσιότητας που πρέπει να λαμβάνουν τα κράτη μέλη στο πλαίσιο των παρεμβάσεων των διαρθρωτικών ταμείων και του χρηματοδοτικού μέσου προσανατολισμού της αλιείας (ΧΜΠΑ) ((ΕΕ L 152 της 18.6.1994. )) ανέπτυξε περαιτέρω την υποχρέωση που περιλαμβάνεται στο άρθρο 32 του προαναφερθέντος κανονισμού. Στην εν λόγω απόφαση όρισε επακριβώς τις προδιαγραφές σχετικά με τη δημοσιότητα και την ενημέρωση, στις οποίες πρέπει να προβαίνει κάθε δικαιούχος των διαρθρωτικών ταμείων.

Όσον αφορά τις υποδομές, το όριο για τα υποχρεωτικά μέτρα είναι 1 εκατ. Ecu για τα διαρθρωτικά ταμεία και 500.000 Εcu για το χρηματοδοτικό μέσο προσανατολισμού της αλιείας (ΧΜΠΑ). Οι εθνικές, περιφερειακές και τοπικές αρχές αναλαμβάνουν τη θέση σε εφαρμογή της απόφασης της Επιτροπής. Οι τελικοί δικαιούχοι πρέπει να συμμορφωθούν προς τις διατάξεις που τους ανακοινώνονται από τις εν λόγω αρχές. Για να διευκολυνθεί το έργο των σχετικών αρχών, η Επιτροπή κατάρτισε γι' αυτούς έναν πρακτικό οδηγό. Ο οδηγός αυτός διαβιβάζεται στο Αξιότιμο Μέλος του Κοινοβουλίου καθώς και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-3194/97 υποβολή: Glyn Ford (PSE) προς την Επιτροπή (16 Οκτωβρίου 1997)

Θέμα: Εναρμόνιση των τελών κυκλοφορίας

Μπορεί η Επιτροπή να μας πει εάν, χρησιμοποιώντας τις εξουσίες εναρμόνισης που διαθέτει, προτίθεται να θεσπίσει τέλη κυκλοφορίας που θα ισχύουν σε επίπεδο Ευρωπαϊκής Ένωσης;

Είναι, επίσης, σε θέση να βεβαιώσει ότι τα έσοδα από αυτά τα τέλη κυκλοφορίας θα διατίθενται για τη βελτίωση του οδικού δικτύου;

Απάντηση του κ. Kinnock εξ ονόματος της Επιτροπής (21 Νοεμβρίου 1997)

Τον Ιούλιο του 1996, η Επιτροπή υπέβαλε πρόταση οδηγίας σχετικά με την επιβολή τελών στα βαρέα φορτηγά οχήματα για τη χρήση ορισμένων έργων υποδομής ((ΕΕ C 59 της 26.2.1997. )), στην οποία προβλέπεται ένα σαφέστερο και πιο εναρμονισμένο σύστημα επιβολής τελών στην οδική κυκλοφορία (όπου συμπεριλαμβάνονται οι φόροι επί των οχημάτων, τα διόδια και τα τέλη χρήσης) σε σύγκριση με το καθεστώς που ισχύει σήμερα βάσει της οδηγίας 93/89/ΕΟΚ, της 25ης Οκτωβρίου 1993, σχετικά με την εφαρμογή, εκ μέρους των κρατών μελών, των φόρων επί ορισμένων οχημάτων τα οποία χρησιμοποιούνται για οδική μεταφορά εμπορευμάτων, καθώς και των διοδίων και τελών χρήσης που εισπράττονται για τη χρησιμοποίηση ορισμένων έργων υποδομής ((ΕΕ L 279 της 12.11.1993. )). Η πρόταση του 1996 συζητείται τώρα στο Συμβούλιο και στο Κοινοβούλιο.

Η Επιτροπή έχει υιοθετήσει την άποψη ότι, σύμφωνα με την αρχή της επικουρικότητας, επαφίεται στα κράτη μέλη να αποφασίζουν σχετικά με τη χρήση των εσόδων από τους φόρους και τις επιβαρύνσεις επί των οχημάτων, τα οποία δεν είναι απαραίτητο να διατίθενται ειδικά για επενδύσεις σε υποδομή μεταφορών. Δεδομένου, ωστόσο, ότι επιβάλλεται να εξευρεθούν οι κατάλληλοι πόροι για την ανάπτυξη αποδοτικού και φιλοπεριβαλλοντικού συστήματος μεταφορών και να συνδεθούν στενότερα οι επιβαρύνσεις με τις δαπάνες, η Επιτροπή εξετάζει τώρα το ενδεχόμενο σταδιακής αντικατάστασης των υφισταμένων φόρων και επιβαρύνσεων από νέα συστήματα τιμολόγησης καθώς και τον τρόπο με τον οποίο τα συνακόλουθα έσοδα θα μπορούσαν ενδεχομένως να διατίθενται για την ανάπτυξη της υποδομής. Οι τυχόν αλλαγές που θα προταθούν ως αποτέλεσμα του προβληματισμού αυτού θα πρέπει βεβαίως, σε κάθε περίπτωση, να είναι σύμφωνες προς την αρχή της επικουρικότητας.
ΓΡΑΠΤΗ ΕΡΩΤΗΣΗ E-3067/97 υποβολή: Amedeo Amadeo (NI) προς την Επιτροπή (2 Οκτωβρίου 1997)

Θέμα: Εκτίμηση των περιβαλλοντικών επιπτώσεων

Η ερώτηση αφορά την «Πρόταση οδηγίας του Συμβουλίου σχετικά με την εκτίμηση των επιπτώσεων ορισμένων σχεδίων και προγραμμάτων στο περιβάλλον» (έγγρ. COM(96) 0511 τελικό - 96/0304 COD):

Κατά τα τελευταία έτη έχουν εγκριθεί, ή βρίσκονται στο στάδιο έγκρισης άλλες σημαντικές οδηγίες σε ό,τι αφορά τον έλεγχο, τις διαδικασίες και τις εγκρίσεις σε περιβαλλοντικά ζητήματα. Η παρούσα οδηγία εντάσσεται λοιπόν σε ένα πλαίσιο ήδη αρκετά πολύπλοκο: Ζητείται ως εκ τούτου από την Επιτροπή να εκμεταλλλευθεί την ευκαιρία με σκοπό να καθορίσει σαφέστερα την υφιστάμενη ιεράρχηση και το ειδικό πεδίο εφαρμογής της κάθε οδηγίας ώστε να αποφευχθούν επικαλύψεις, περιττές ενέργειες και υπερβολικά δαπανηρές γραφειοκρατικές διαδικασίες.

Απάντηση της κας Bjerregaard εξ ονόματος της Επιτροπής (14 Νοεμβρίου)

Η Επιτροπή συμφωνεί ότι δεν θα πρέπει να υπάρχει αλληλεπικάλυψη ή διπλασιασμός πανομοιότυπων προσπαθειών εκ μέρους των περιβαλλοντικών οργάνων. Βασίστηκε μάλιστα στην αρχή αυτή όταν κατάθεσε την πρόταση για την εκτίμηση των επιπτώσεων ορισμένων προγραμμάτων και σχεδίων στο περιβάλλον ((ΕΕ C 129 της 25.4.1997. )). Η πρόταση αυτή διευρύνει το ήδη υφιστάμενο σύστημα εκτίμησης των περιβαλλοντικών επιπτώσεων σε επίπεδο έργου (ΕΙΑ), στο επιτελικό επίπεδο λήψης αποφάσεων, το οποίο προηγείται του επιπέδου του έργου. Αποτελεί ένα δεύτερο βήμα για την καθιέρωση ενός γενικού συστήματος εκτίμησης περιβαλλοντικών επιπτώσεων. Η ιδέα θέσπισης ενός συστήματος εκτίμησης των περιβαλλοντικών επιπτώσεων που να καλύπτει όλα τα επίπεδα λήψης αποφάσεων έχει διατυπωθεί εδώ και περισσότερο από 20 χρόνια και η Επιτροπή υπογράμμισε τη σημασία της και στα πέντε προγράμματα δράσης για το περιβάλλον. Η οδηγία 97/11/ΕΚ της 3ης Μαρτίου 1997 με την οποία τροποποιείται η οδηγία 85/337/ΕΟΚ για την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον ((ΕΕ L 73 της 14.3.1997. )) σε επίπεδο έργου και η προτεινόμενη οδηγία1 για το επιτελικό επίπεδο αλληλοσυμπληρώνονται και δεν δημιουργούν αλληλεπικαλύψεις στο σύστημα. Σε ό,τι αφορά άλλα μέσα στον τομέα του περιβάλλοντος, όπως η οδηγία για την ολοκληρωμένη πρόληψη και τον ολοκληρωμένο έλεγχο της ρύπανσης (IPPC) 96/61/ΕΚ ((ΕΕ L 257 της 10.10.1996. )) ή η οδηγία Σεβέζο 82/501/ΕΟΚ για τους κινδύνους σοβαρού ατυχήματος που συνεπάγονται ορισμένες βιομηχανικές δραστηριότητες ((ΕΕ L 230 της 5.8.1982. )) ή το κοινοτικό πρόγραμμα οικολογικής διαχείρισης και παρακολούθησης (EMAS), επιβάλλεται να αναφερθεί ότι όλα αυτά τα μέσα εξυπηρετούν τους στόχους τους και αλληλοσυμπληρούμενα στον απαραίτητο βαθμό. Σε ό,τι αφορά τις υφιστάμενες ομοιότητες (π.χ. το γεγονός ότι πληροφορίες οι οποίες συγκεντρώνονται θα μπορούσαν επίσης να χρησιμοποιηθούν καταλλήλως προκειμένου να εξασφαλιστεί η συμμόρφωση προς τις απαιτήσεις άλλων οργάνων) αποφεύγεται η αλληλεπικάλυψη χάρη στις υφιστάμενες ρήτρες για τη συνέπεια που περιέχουν τα μέσα.
ΓΡΑΠΤΗ ΕΡΩΤΗΣΗ E-3568/97 υποβολή: Frιdιric Striby (I-EDN) προς την Επιτροπή (13 Νοεμβρίου 1997)

Θέμα: Χρόνια δηλητηρίαση των προβάτων από χαλκό

Φαίνεται ότι υπάρχουν διαφορές όσον αφορά το ύψος της περιεκτικότητας σε χαλκό σε ppm (εκατομμυριοστά κατά βάρος) στις περιπτώσεις χρόνιας δηλητηρίασης των προβάτων, ανάλογα με το κάθε κράτος μέλος της Ευρωπαϊκής Ένωσης.

Τούτο έχει π.χ. συνέπειες στις οικονομικές αποζημιώσεις σε περίπτωση θανάτου των ζώων.

Είναι η Επιτροπή ενήμερη των τιμών χαλκού πέραν των οποίων θεωρείται ότι υφίσταται χρόνια δηλητηρίαση των προβάτων στα διάφορα κράτη μέλη και συγκεκριμένα όσον αφορά την παρουσία χαλκού στο συκώτι, τα νεφρά και το αίμα;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-3568/97 και E-3569/97 (17 Δεκεμβρίου 1997)

Η Επιτροπή, ελλείψει διευκρινήσεων που θα της επιτρέψουν να διεξαγάγει τις απαραίτητες έρευνες σχετικά με το εν λόγω πρόβλημα, αδυνατεί δυστυχώς να απαντήσει επί του παρόντος στην ερώτηση. Παρακαλεί, συνεπώς, το Αξιότιμο Μέλος του Κοινοβουλίου να διευκρινίσει περαιτέρω τη διατύπωση.
ΓΡΑΠΤΗ ΕΡΩΤΗΣΗ E-3263/97 υποβολή: Marνa Estevan Bolea (PPE) προς την Επιτροπή (20 Οκτωβρίου 1997)

Θέμα: Oπτάνθρακας πετρελαίου

Ποιά είναι τα συστατικά χαρακτηριστικά του οπτάνθρακα που προέρχεται από πετρέλαιο, ιδίως όσον αφορά

- το ποσοστό θείου

- τα μέρη ανά εκατομμύριο: Χλωρίου, φθορίου, μολύβδου, ψευδαργύρου, χαλκού, χρωμίου, νικελίου, καδμίου, βαναδίου, κλπ.

- και τη θερμική του ισχύ;

Απάντηση του κ. Παπουτσή εξ ονόματος της Επιτροπής (14 Νοεμβρίου 1997)

Ο πετρελαϊκός οπτάνθρακας περιέχει θείο μεταξύ 2 και 6,5 % ενώ το περιεχόμενό του σε βαρέα μέταλλα είναι χαμηλότερο των χιλίων μερών ανά εκατομμύριο (ppm) (μεταξύ αυτών των βαρέων μετάλλων η περιεκτικότητα σε βανάδιο κυμαίνεται μεταξύ 200 και 400 ppm), και θερμογόνο ισχύ ανώτερη περίπου των 7780 kcal/kgr.
ΓΡΑΠΤΗ ΕΡΩΤΗΣΗ P-2296/97 υποβολή: Joan Colom i Naval (PSE) προς την Επιτροπή (26 Iουνίου 1997)

Θέμα: Πιστώσεις προς εκκαθάριση για τις διαρθρωτικές δράσεις

Θα μπορούσε να αναφέρει η Επιτροπή ποιά ήταν η κατάσταση στις 31.12.1996 σχετικά με:

1. το ποσό των προς εκκαθάριση πιστώσεων για το ΕΓΤΕ - Τμήμα Προσανατολισμού, το Δημοσιονομικό Μέσο Προσανατολισμού Αλιείας (ΙFΟP), το ΕΤΠΑ, το ΕΚΤ και το Ταμείο Συνοχής, κατανεμημένο ανά κράτος μέλος και με τη διευκρίνιση εάν οι πιστώσεις αυτές είχαν αναληφθεί το 1996, το 1995, το 1994 ή κατά τη διάρκεια προηγούμενου οικονομικού έτους,

2. τη σχέση μεταξύ των προς εκκαθάριση πιστώσεων ανά κράτος μέλος και των υποχρεώσεων που έχουν συσσωρευθεί για κάθε κράτος κατά την περίοδο 1994-1996,

3. τη συγκριτική εξέλιξη των πιστώσεων υποχρεώσεων, των πιστώσεων πληρωμών και των πιστώσεων προς εκκαθάριση, και

4. τις πιστώσεις που εναπομένουν προς εκκαθάριση στις 31 Δεκεμβρίου 1996 σε σχέση με τις ετήσιες πιστώσεις υποχρεώσεων;

Συμπληρωματική απάντηση του κ. Liikanen εξ ονόματος της Επιτροπής (1η Δεκεμβρίου 1997)

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.
ΓΡΑΠΤΗ ΕΡΩΤΗΣΗ E-3192/97 υποβολή: Glyn Ford (PSE) προς την Επιτροπή (16 Οκτωβρίου 1997)

Θέμα: Τα δικαιώματα του ανθρώπου στην Τουρκία

Γνωρίζει η Επιτροπή το έγγραφο (αριθ. Β05ΟHID0000073/472), το οποίο δημοσίευσε το Υπουργείο Εσωτερικών της Τουρκίας τον Ιανουάριο 1997 στο οποίο παρουσιάζεται ένα πρόγραμμα που αποβλέπει στον παρεμποδισμό των δραστηριοτήτων των μη κυβερνητικών οργανισμών (ΜΚΟ) που αναπτύσσουν δραστηριότητα στον τομέα των ανθρωπίνων δικαιωμάτων;

Το έγγραφο αυτό προτείνεται «να κατευθύνονται και να παρακολουθούνται δεόντως οι βουλευτές, οι άνθρωποι της θρησκείας, οι εκπρόσωποι του Τύπου και, κυρίως, τα μέλη των ΜΚΟ, όπως η Διεθνής Οργάνωση Ανθρωπίνων Δικαιωμάτων και η Διεθνής Αμνηστία, οι οποίοι μεταβαίνουν στην Τουρκία με στόχο τη συλλογή προπαγανδιστικού υλικού 7 για να επιτευχθεί ο σκοπός αυτός θα πρέπει να χρησιμοποιηθεί το Γραφείο Τύπου του Diyarbakir.»

Έχοντας υπόψη την πρόσφατη ανακοίνωσή της με την οποία καλεί σε συνεργασία με τους τουρκικούς ΜΚΟ οι οποίοι εργάζονται για να υπάρξουν βελτιώσεις στον τομέα των ανθρωπίνων δικαιωμάτων στη χώρα αυτή, τί διαβεβαιώσεις έχει λάβει η Επιτροπή ότι τα προαναφερθέντα δεν αποτελούν πλέον πολιτική της τουρκικής κυβέρνησης;

Απάντηση του κ. Van den Broek εξ ονόματος της Επιτροπής (6 Νοεμβρίου 1997)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην γραπτή του ερώτηση E-2998/97 ((ΕΕ C 117 της 16.4.1998, σελ. 124. )).
ΓΡΑΠΤΗ ΕΡΩΤΗΣΗ E-3034/97 υποβολή: Amedeo Amadeo (NI) προς την Επιτροπή (1η Οκτωβρίου 1997)

Θέμα: Πρότυπο Σχέδιο SLIM - Απλούστερη Νομοθεσία για την Εσωτερική Αγορά

Λαμβάνοντας υπόψη την «Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο - Απλούστερη Νομοθεσία για την Εσωτερική Αγορά (Πρότυπο Σχέδιο SLIM)» (έγγρ. COM(96) 0204 τελικό), καλείται η Επιτροπή να υιοθετήσει σαφή και αποτελεσματική στάση σε ό,τι αφορά τον έλεγχο της μεταφοράς της κοιντικής νομοθεσίας στο εθνικό δίκαιο και της εφαρμογής της από τα κράτη μέλη ούτως ώστε να αποφευχθεί το ενδεχόμενο να τεθεί σε κίνδυνο η ενότητα της εσωτερικής αγοράς από πλημμελή μεταφορά του κοινοτικού δικαίου στην εθνική νομοθεσία των κρατών μελών.

Απάντηση του κ. Monti εξ ονόματος της Επιτροπής (17 Νοεμβρίου 1997)

Η ορθή τήρηση των κοινών κανόνων σε όλη την ενιαία αγορά αποτελεί κύρια προτεραιότητα της Επιτροπής, όπως καθορίζεται στο κεφάλαιο 5.1 της ανακοίνωσης της Επιτροπής προς το Ευρωπαϊκό Κοινοβούλιο και το Συμβούλιο σχετικά με τις επιπτώσεις και την αποτελεσματικότητα της ενιαίας αγοράς ((COM(96)520 τελικό. )). Η απλοποίηση των κοινοτικών οδηγιών αναφέρθηκε ιδιαίτερα ως περιοχή για δράση κατά προτεραιότητα.

Ύστερα από την έκθεση σχετικά με την ενιαία αγορά, η Επιτροπή πρότεινε ένα πρόγραμμα δράσης για την ενιαία αγορά ((Ανακοίνωση της Επιτροπής στο Ευρωπαϊκό Κοινοβούλιο, CSE(97)1 τελικό. )) που επικυρώθηκε από το Ευρωπαϊκό Συμβούλιο.

Ο πρώτος από τέσσερις στρατηγικούς στόχους που περιλαμβάνονται στο πρόγραμμα δράσης της Επιτροπής είναι «να βελτιωθεί η αποτελεσματικότητα των κανόνων». Περιέχει πέντε δράσεις: την εφαρμογή της θεσπισθείσας νομοθεσίας για την ενιαία αγορά, την θέσπιση πλαισίου για την εφαρμογή της νομοθεσίας και την επίλυση προβλημάτων, την βελτίωση της πρόσβασης των επιχειρήσεων στην ορθή πληροφόρηση, την απλοποίηση και βελτίωση των εθνικών και των κοινοτικών κανόνων και την αντιμετώπιση των αδυναμιών του κείμενου νομικού πλαισίου.

Στα πλαίσια της πρώτης δράσης ζητήθηκε από τα κράτη μέλη να υποβάλουν μέχρι την 1η Οκτωβρίου 1997 λεπτομερές χρονοδιάγραμμα του προγράμματος μεταφοράς της κοινοτικής νομοθεσίας στο νομικό σύστημα των κρατών μελών για να αντιμετωπισθούν επειγόντως όλες οι καθυστερήσεις και για να εξασφαλισθεί ότι θα τηρηθούν οι προθεσμίες μεταφοράς που λήγουν πριν από την 1η Ιανουαρίου 1999. Μέχρι σήμερα, σχεδόν όλα τα κράτη μέλη έχουν υποβάλει τα σχετικά χρονοδιαγράμματα. Η Επιτροπή θα ελέγχει την επίδοση των κρατών μελών με βάση τα χρονοδιαγράμματα αυτά.
ΓΡΑΠΤΗ ΕΡΩΤΗΣΗ P-3427/97 υποβολή: Κωνσταντίνος Χατζηδάκης (PPE) προς την Επιτροπή (21 Οκτωβρίου 1997)

Θέμα: Μεταφορά κονδυλίων του ελληνικού Κοινοτικού Πλαισίου Στήριξης από κοινωνικά προγράμματα σε άλλους τομείς

Πρόσφατα η ελληνική κυβέρνηση με αίτημά της προς την Ευρωπαϊκή Επιτροπή ζήτησε την στα πλαίσια του ελληνικού Κοινοτικού Πλαισίου Στήριξης (ΚΠΣ) μεταφορά κονδυλίων που αφορούν προγράμματα και δράσεις του Ευρωπαϊκού Κοινωνικού Ταμείου, τα οποία εμφανίζουν μεγάλη καθυστέρηση στην εφαρμογή τους, σε άλλους τομείς του ελληνικού ΚΠΣ που εμφανίζουν καλύτερες απορροφήσεις.

Με δεδομένο ότι τα κονδύλια αυτά προορίζονται για δράσεις όπως η εκπαίδευση και η αρχική επαγγελματική κατάρτιση, η συνεχιζόμενη κατάρτιση και η προώθηση της απασχόλησης καθώς και η καταπολέμηση του αποκλεισμού από την αγορά εργασίας, δηλ. για ευαίσθητους τομείς της κοινωνικής πολιτικής που αφορούν ταυτόχρονα και βασικές προτεραιότητες της πολιτικής της Ευρωπαϊκής Ένωσης για την προώθηση της απασχόλησης και του κοινωνικού τομέα στην Ευρώπη, μπορεί η Επιτροπή να με πληροφορήσει πώς αντιμετωπίζει αυτό το αίτημα της ελληνικής κυβέρνησης, ποιοι είναι οι λόγοι της μεταφοράς και ποιο είναι το ποσό που τελικά θα περικοπεί;

Απάντηση του κ. Flynn εξ ονόματος της Επιτροπής (24 Νοεμβρίου 1997)

Ο κύριος λόγος για τον οποίο η ελληνική κυβέρνηση, στο πλαίσιο της ενδιάμεσης επανεξέτασης του Κοινοτικού Πλαισίου Στήριξης (ΚΠΣ) II, ζήτησε πρόσφατα τη μεταφορά των πιστώσεων του Ευρωπαϊκού Κοινωνικού Ταμείου (ΕΚΤ)σε άλλα ταμεία ήταν το σχετικά χαμηλό ποσοστό απορρόφησης των ενεργειών για το ανθρώπινο δυναμικό.

Στις 10 Οκτωβρίου 1997, πραγματοποιήθηκε στην Αθήνα συνεδρίαση της συμβουλευτικής επιτροπής για το ανθρώπινο δυναμικό του ΚΠΣ 1994-1999 για την Ελλάδα. Κατά τη διάρκεια της συνεδρίασης αυτής εξετάστηκαν νέες προτάσεις που υποβλήθηκαν στα πλαίσια της ενδιάμεσης επανεξέτασης των ενεργειών ανθρώπινου δυναμικού. Οι ελληνικές αρχές διαβεβαίωσαν ότι είναι αποφασισμένες να επιτύχουν τη βελτίωση και την επιτάχυνση της εφαρμογής. Στο πλαίσιο αυτό, ορισμένα σημαντικά μέτρα που ελήφθησαν εν τω μεταξύ, ιδίως η δημιουργία εθνικής δομής διαπίστευσης, αναμένεται να αποδειχθούν χρήσιμα. Επιτεύχθηκε γενική συναίνεση για το ότι δεν χρειάζεται, στο στάδιο αυτό, να τροποποιηθεί η κατανομή των πιστώσεων των προγραμμάτων ανθρώπινου δυναμικού. Συμφωνήθηκε, επίσης, ότι οι ρυθμίσεις παρακολούθησης της εφαρμογής των συγχρηματοδοτούμενων ενεργειών του ΕΚΤ στην Ελλάδα θα ενισχυθούν, προκειμένου να υποστηριχθεί η ταχεία και αποτελεσματική απορρόφηση των χορηγούμενων πιστώσεων του ΕΚΤ.

Η επιτροπή παρακολούθησης του ΚΠΣ, στη συνεδρίασή της στις 30 και 31 Οκτωβρίου 1997, αποφάσισε ότι, στο στάδιο αυτό, η κατανομή των πιστώσεων των προγραμμάτων ανθρώπινου δυναμικού δεν πρέπει να τροποποιηθεί. Η πρόοδος όλων των επιχειρησιακών προγραμμάτων του ΚΠΣ θα επανεξεταστεί στο πλαίσιο της ενδιάμεσης επανεξέτασης του ΚΠΣ για την Ελλάδα, κατά τη διάρκεια του πρώτου εξαμήνου του 1998.
ΓΡΑΠΤΗ ΕΡΩΤΗΣΗ E-3036/97 υποβολή: Amedeo Amadeo (NI) προς την Επιτροπή (1η Οκτωβρίου 1997)

Θέμα: Επιβολή τελών στα βαρέα φορτηγά οχήματα

Λαμβάνοντας υπόψη την «Πρόταση Οδηγίας του Συμβουλίου σχετικά με την επιβολή τελών στα βαρέα φορτηγά οχήματα για τη χρήση ορισμένων έργων υποδομής» (έγγρ. COM(96) 0331 τελικό - 96/0182 SYN) ((ΕΕ C 59 της 26.2.1997, σελ. 9. )), επισύρουμε την προσοχή στο γεγονός ότι, όσον αφορά το ζήτημα της επιβολής φόρων στα καύσιμα, σήμερα στην ΕΕ υπερισχύει ο παράγων της φορολογικής πολιτικής παρά της πολιτικής μεταφορών δεδομένου ότι οι φόροι στα καύσιμα είναι και θα παραμείνουν σημαντικός συντελεστής εσόδων για τα δημόσια ταμεία.

Ως εκ τούτου, ζητείται η θέσπιση μίας συγκεκριμένης και συνεπούς σχέσεως ανάμεσα στους έμμεσους φόρους - καρπός της φορολογικής πολιτικής - και των αμέσων τελών για τη χρήση ορισμένων έργων υποδομής και την κάλυψη του εξωτερικού κόστους, τα οποία εντάσσονται στο πλαίσιο της πολιτικής μεταφορών.

Απάντηση του κ. Kinnock εξ ονόματος της Επιτροπής (12 Νοεμβρίου 1997)

Η Επιτροπή παραδέχεται ότι ο ειδικός φόρος κατανάλωσης στα καύσιμα χρησιμοποιήθηκε πρωτίστως από τα κράτη μέλη ως μέσο αύξησης των εσόδων. Εντούτοις, στην πρόταση οδηγίας για την αναδιάρθρωση του κοινοτικού πλαισίου φορολογίας των ενεργειακών προϊόντων ((ΕΕ C 139 της 6.5.1997. )), Επιτροπή αναγνώρισε ότι ο ειδικός φόρος κατανάλωσης στα καύσιμα κίνησης χρησιμοποιείται επίσης από τα κράτη μέλη, προκειμένου να επιδιωχθούν άλλοι εθνικοί στόχοι περιβαλλοντικής πολιτικής, πολιτικής μεταφορών και ενεργειακής πολιτικής.

Η Επιτροπή αναγνωρίζει επίσης την ανάγκη οι άμεσες και έμμεσες επιβαρύνσεις που επιβάλλονται σε μεμονωμένους οδικούς χρήστες, σε σχέση με τη χρήση του δρόμου, να αποτελέσουν τμήμα ενός συνεπούς συστήματος επιβαρύνσεων.

Συνεπώς, στην πρόσφατη πρόταση της Επιτροπής για οδηγία του Συμβουλίου σχετικά με τη φορολογία των ενεργειακών προϊόντων, έχει διατυπωθεί ειδική διάταξη για την αναδιάρθρωση, η οποία θα επιτρέψει στα κράτη μέλη να εφαρμόσουν επίπεδα φορολογίας στα καύσιμα κίνησης χαμηλότερα από τα ελάχιστα επίπεδα που ορίζονται στην εν λόγω οδηγία, σε συνδυασμό με την εισαγωγή ή τροποποίηση ειδικών συστημάτων φορολογίας για τις οδικές μεταφορές που σχετίζονται με την ανάκτηση του κόστους, όπως το κόστος για έργα υποδομής, το κόστος που απορρέει από τη συμφόρηση της οδικής κυκλοφορίας και το κόστος για την προστασία του περιβάλλοντος.
ΓΡΑΠΤΗ ΕΡΩΤΗΣΗ P-3575/97 υποβολή: Bαrbara Dόhrkop Dόhrkop (PSE) προς την Επιτροπή (4 Νοεμβρίου 1997)

Θέμα: Κατάργηση της υποχρέωσης επιτυχίας σε εξετάσεις για την απόκτηση της κυνηγητικής αδείας στην Ισπανία

Ως συμπλήρωμα στην ερώτησή μου Η-0727/97 ((Πλήρη πρακτικά του Ευρωπαϊκού Κοινοβουλίου (Οκτώβριος 1997). )), το ισπανικό κοινοβούλιο, τροποποιώντας το νόμο 4/1989 σχετικά με την προστασία των φυσικών τοπίων καθώς και της χλωρίδας και της πανίδας των δασών, κατήργησε την υποχρέωση επιτυχίας σε εξετάσεις για την χορήγηση κυνηγητικής αδείας.

Πώς αξιολογεί η Επιτροπή την τροποποίηση αυτή;

Απάντηση της κας Bjerregaard εξ ονόματος της Επιτροπής (25 Νοεμβρίου 1997)

Οι αρμοδιότητες της Επιτροπής είναι περιορισμένες από τη συνθήκη ΕΚ, η οποία της παρέχει το δικαίωμα να αντιτίθεται στις νομοθετικές διατάξεις κράτους μέλους, μόνο στις περιπτώσεις όπου οι τελευταίες αντίκεινται στο κοινοτικό δίκαιο.

Στην κοινοτική νομοθεσία στον τομέα του περιβάλλοντος, μολονότι αυτή περιλαμβάνει διατάξεις για το κυνήγι, δεν καθορίζονται εν τούτοις απαιτήσεις σε σχέση με τις εξετάσεις στις οποίες πρέπει να υποβάλλονται με επιτυχία οι κυνηγοί για την απόκτηση κυνηγετικής άδειας.

Κατόπιν των ανωτέρω, η Επιτροπή δεν είναι αρμόδια να παρέμβει στο συγκεκριμένο ζήτημα ούτε κρίνει σκόπιμο να διατυπώσει παρατηρήσεις.